《乌夜啼赠友人别》
元代·刘崧

华灯张筵促弦急，隔帘霜落风吹入。琴中弹得乌夜啼，啼声夜吹高复低。

林乌何来飞拨剌，夜半哑哑声不歇。姑苏城上拂黄云，铜雀枝边绕明月。

月行渐远声渐稀，扬彩各自东西飞。东边日中有伴侣，看汝飞鸣日边去。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。